O fetiță de un an și două luni, din județul Brașov, a decedat după ce s-a infectat cu rujeolă de la sora sa, anunță Institutul Național pentru Sănătate Publică (INSP). Ea nu era vaccinată antirujeolic.
În ultima săptămâmă, INSP a raportat 825 de noi cazuri de rujeolă la nivel național. Ele duc bilanțul total de 8.845 de cazuri raportate din 1 ianuarie 2023 până în prezent.
În această perioadă s-au înregistrat și nouă decese, la persoane din județele Brașov, Giurgiu, Mureș și municipiul București.
Cele mai multe îmbolnăviri s-au înregistrat în judeţele Braşov - 1.397, Mureş - 1.041 şi în municipiul Bucureşti - 1.073.
Din 6 decembrie 2023 și până în 17 martie 2024, au fost utilizate 97.806 de doze de vaccin ROR, din care 15.759 de doze utilizate pentru copii cu vârste între 9 și 11 luni.
La începutul lunii decembrie 2023, Ministerul Sănătății a declanșat epidemie de rujeolă în România. A fost pentru prima dată din 2016 când în țara noastră a fost declanșată epidemie de rujeolă.